VinFast สู่ตลาดทุนสหรัฐ
กลายเป็นข่าวฮือฮาทั้งแวดวงรถยนต์และแวดวงตลาดทุนโลก เมื่อ VinFast ค่ายรถยนต์รายใหญ่สุดของเวียดนาม ได้ยื่นเอกสารและตัวเลขสำคัญการดำเนินธุรกิจให้ SEC
กลายเป็นข่าวฮือฮาทั้งแวดวงรถยนต์และแวดวงตลาดทุนโลก เมื่อ VinFast ค่ายรถยนต์รายใหญ่สุดของเวียดนาม ได้ยื่นเอกสารและตัวเลขสำคัญการดำเนินธุรกิจให้ SEC
14 พ.ค. 2566

กลายเป็นข่าวฮือฮาทั้งแวดวงรถยนต์และแวดวงตลาดทุนโลก เมื่อล่าสุด VinFast ค่ายรถยนต์รายใหญ่สุดของเวียดนามในเครือ VinGroup ได้ยื่นเอกสารและตัวเลขสำคัญการดำเนินธุรกิจให้คณะกรรมการกำกับดูแลหลักทรัพย์ และการซื้อขายหลักทรัพย์สหรัฐฯ (SEC)
มีการประเมินกันว่ามูลค่าระดมทุนครั้งนี้ จะสูงถึงระดับ 2,000-3,000 ล้านดอลลาร์สหรัฐ หรือประมาณ 63,000-94,000 ล้านบาท โดยใช้บริการ Credit Suisse (HongKong) เป็นที่ปรึกษาทางการเงิน เพื่อเสนอขายไอพีโอดังกล่าวและมีซิตี้กรุ๊ป, มอร์แกน สแตนลีย์, และเจพี มอร์แกน เป็นผู้นำกลุ่มธนาคาร 9 แห่งที่อยู่เบื้องหลังข้อตกลงตามเอกสาร
หากประสบความสำเร็จ จะทำให้ VinFast เป็นบริษัทแรกของเวียดนามที่จดทะเบียนในสหรัฐฯ..
ความเคลื่อนไหวเรื่องขายไอพีโอ เริ่มชัดเจน ระหว่างที่ VinFast มีการเปิดตัว “รถยนต์ไฟฟ้า” ขับเคลื่อนอัตโนมัติ 3 รุ่นใหม่ VF31, VF32 และ VF33 ในเวียดนาม พร้อมมีแผนส่งไปทำตลาดที่สหรัฐฯ แคนาดาและยุโรปช่วงปีหน้า พร้อมกำลังมองหาโอกาสเปิดโรงงานใหม่ในสหรัฐฯ เพิ่มด้วย โดย VinGroup กำลังเจรจากับ Foxconn ยักษ์ใหญ่ผู้ผลิตชิ้นส่วนอิเล็กทรอนิกส์ไต้หวัน เพื่อร่วมมือเป็นพันธมิตรพัฒนาเทคโนโลยียานยนต์ไฟฟ้ากับเเบรนด์ VinFast ดังกล่าว
VinFast ถือเป็นหนึ่งบริษัทในเครือ VinGroup บริษัทกลุ่มทุนยักษ์ใหญ่ของประเทศเวียดนาม โดย VinGroup นั้นมีธุรกิจในเครือที่หลากหลายมาก ทั้งอสังหาริมทรัพย์ ห้างสรรพสินค้า ซูเปอร์มาร์เก็ต โรงเรียน โรงพยาบาลและอื่น ๆ อีกมากมาย
โดยปี 2017 VinGroup เกิดความคิดว่าบริษัทมีอยู่หลายธุรกิจแล้ว “ทำไมเราไม่สร้างรถยนต์ขึ้นมาบ้างล่ะ” เพราะมองเห็นว่ายอดขายรถยนต์ในเวียดนาม กำลังเติบโตอย่างก้าวกระโดด แต่ในตลาดกลับมีแต่รถจากเมืองนอกทั้งสิ้น
นั่นจึงทำให้ VinFast กำเนิดขึ้นช่วงเดือน มิถุนายนปี 2017 (ช่วงปี 2560) มีคอนเซ็ปต์ว่าเป็น “รถแห่งชาติเวียดนาม” ก่อตั้งโดยฟาม เญิต เวือง (Pham Nhat Vuong) มหาเศรษฐีอันดับ 1 ของเวียดนาม แม้ไม่มีประสบการณ์วงการรถยนต์มาก่อนเลย แต่ด้วย VinGroup มีเงินทุน จึงทุ่มเงินมหาศาลจ้าง Jim DeLuca อดีตหัวหน้าฝ่ายผลิตจาก General Motors (GM) มานั่งซีอีโอให้กับ VinFast พร้อมทุ่มเงิน 112,000 ล้านบาท เปิดโรงงานผลิต 5 แห่ง ในนครหายฟ่อง ที่เป็นแหล่งประกอบรถยนต์ขนาดใหญ่ของเวียดนาม
โดย VinFast มีเป้าหมายยกระดับแบรนด์รถยนต์เวียดนาม เพื่อใช้ในประเทศ รวมถึงการส่งออกสู่ตลาดโลก พร้อมตั้งเป้าผลิตรถยนต์ปีละประมาณ 1 ล้านคัน ปีที่ผ่านมา VinFast มียอดขายรถยนต์ 30,000 คัน และปีนี้ตั้งเป้ายอดขายเพิ่มเป็นกว่า 45,000 คัน
แจ้งเกิด VinFast เพียงปีเดียว มีการเปิดตัวรถยนต์ VinFast ครั้งแรกในงาน Paris Motor Show 2018 ประเทศฝรั่งเศส โดยรถมี 2 รุ่นด้วยกัน คือ VinFast A2.0 ที่เป็นรถเก๋งซีดาน และ VinFast SA2.0 ที่เป็นรถเอสยูวี มีการใช้เงินก้อนโตเพื่อจ้าง David Beckham ซูเปอร์สตาร์แห่งวงการฟุตบอลที่มีชื่อเสียงระดับโลก และเชิญ Tran Tieu Vy ในฐานะ Miss Vietnam 2018 ที่มีชื่อเสียงโด่งดังอย่างมากในเวียดนาม มาร่วมงานเปิดตัวด้วย
ปรากฏการณ์ VinFast ครั้งนี้ ทำให้เกิดภาพจำให้สื่อชาติตะวันตก-สื่อชาติตะวันออก รวมถึงสื่อเวียดนามเอง..ว่านี่คือผลงานค่ายรถยนต์ที่ไม่ได้มีชื่อมาก่อน จากประเทศเล็ก ๆ ในแถบอาเซียน..!!